ขอรบกวนสอบถามครับว่า เป็นไปได้หรือไม่ที่น้ำมันบำรุงผิวที่สกัดจากสัตว์เลียงลูกด้วยนมเช่น แกะ แพะ ม้า จะมีเชื้อพิษสุนัขบ้า อันเนื่องมาจากสัตว์นั้นมีเชื้อนี้อยู่ก่อนนำมาสกัด (ถามด้วยความวิตกกังวล เพราะผิวเป็นแผลถลอกแล้วทาน้ำมันบำรุงผิว) ต้องขออภัยที่คำถามนี้อาจจะไม่เหมาะสมหรือไม่ควรถาม แต่ก็รู้สึกสงสัย เนื่องจากทาไปแล้วแต่มาอ่านฉลากตอนหลังว่า ห้ามทาหากผิวเป็นแผล ก็เลยเกิดความกังวล
สวัสดีค่ะ เมื่อสัตว์ที่มีเชื้อพิษสุนัขบ้าตายลง หรือออกจากร่างกายสัตว์ เชื้อไวรัสโรคพิษสุนัขบ้าก็จะอยู่รอดได้เพียงไม่นาน โดยจะขึ้นอยู่กับปัจจัยหลายอย่าง ทั้งอุณหภูมิของอากาศ ความชื้น แสงสว่าง เช่น หากเชื้อในอุณหภูมิห้องปกติธรรมดา (30 องศาเซลเซียส) ที่อากาศแห้ง และโดนแสงแดด เชื้อไวรัสพิษสุนัขบ้ามักจะตายภายใน 2 ชั่วโมง หากไม่โดนแสงแดด เชื้อก็จะตายภายในประมาณ 20 ชั่วโมง หากอากาศเย็น (เช่นที่ประมาณ 20 องศาเซลเซียส) ไม่โดนแสงแดด เชื้ออาจอยู่ได้นาน 1-2 วันนอกจากนี้ เชื้อไวรัสจะพบอยู่ในเลือดและอวัยวะระบบประสาท ดังนั้น แม้สัตว์จะมีเชื้อไวรัสอยู่ การเอาสกัดเอาเฉพาะน้ำมันจากขนหรือผิวหนังของสัตว์ จึงไม่ได้มีเชื้อไวรัสปนออกมา และเมื่อสกัดออกมาแล้ว ก็จะผ่านกระบวนการทางเคมีหลายขั้นตอน กว่าจะเป็นน้ำมันสำหรับทาบำรุงผิวได้ ดังนั้น เชื้อก็ย่อมจะตายไปหมดแล้วค่ะสำหรับการที่ห้ามทาผิวที่เป็นแผล เพราะน้ำมันที่สกัดออกมานั้น อาจก่อความระคายเคืองต่อแผลได้ เพราะส่วนประกอบในน้ำมันสกัดย่อมมีสารเคมีอื่นๆ อยู่ เพื่อความคงตัวของน้ำมัน ซึ่งสารเคมีเหล่านั้นอาจมีผลต่อการหายของแผลได้ นอกจากนี้ หากเก็บน้ำมันสกัดไม่สะอาด เช่น ปิดฝาไม่สนิท เชื้อแบคทีเรียต่างๆ อาจเข้าไปอยู่ได้ หากนำมาทาผิวหนังที่มีแผล แผลก็อาจติดเชื้อได้ค่ะ